作者:李昴英
標題:摸魚兒
內容:曉風痴、繡簾低舞。霏霏香碎紅雨。燕忙鶯懶春無賴，懶為好花遮護。渾不顧。費多少工夫，做得芳菲聚。休顰百五。卻自恨新年，遊疏醉少，光景恁虛度。猊煙瘦，困起庭陰正午。遊絲飛絮無據。千林溼翠須臾遍，難綠鬢根霜縷。愁絕處。怎忍聽，聲聲杜宇深深樹。東君寄語。道去也還來，後期長在，紫陌歲相遇。